钦定古今图书集成/明伦汇编/氏族典/第551卷 > 《廖用贤尚友录》 > 东方朔
## 钦定古今图书集成/明伦汇编/氏族典/第551卷 > 《廖用贤尚友录》 > 东方朔

按《汉书东方朔传》：“朔字曼倩，平原厌次人。武帝初即
位，征天下举方正贤良文学材力之士，朔初来上书，
文辞不逊，高自称誉。上伟之，令待诏公车，稍得亲近。
别蓍布卦，射物，连中辄赐帛以为常，侍郎遂得爱幸。
建元三年，始微行，朔进谏，上迺拜朔为太中大夫，给
事中，赐黄金百斤。帝姑馆陶公主号窦太主，近幸董偃，号曰董君。上为窦太主置酒宣室，使谒者引内董
君朔前曰：“夫宣室者，先帝之正处也。非法度之政不
得入焉。”朔尝至太中大夫，后常为郎。朔上书陈农战
彊国之计，因自讼独不得大官，欲求试用，指意放荡，
颇复诙谐，辞数万言，终不见用。朔因著《论设客难》已，
又《设非有先生论》。朔之文辞，此二篇最善。其馀有《封
泰山责》《和氏璧》、及《皇太子生禖》《屏风殿上柏柱》《平乐
观赋》《猎》八言七言上下，从公孙弘借车。凡刘向所录
《朔书》具是矣。世所传他事，皆非也。